Hvis du, eller dine teknikere, har opsat din DNS (Domain Name Server) korrekt, så bør der i princippet ikke ske noget ved at flytte din webserver til en anden IP. Søgemaskinerne tjekker de samme DNS-informationer som browsere og alle andre på nettet også gør. Så hvis du og alle andre kan se dit website på den nye IP, så burde søgemaskinerne også kunne det.
For flere år siden oplevede jeg meget ofte problemer, når vi skulle flytte websites. Grunden til dette var, at i hvert fald Google dengang gemte deres DNS-informationer i op til 30 dage. Det ved jeg, fordi jeg snakkede med deres ansvarlige teknikere om det.
Jeg synes dog ikke, at jeg i nær samme grad oplever det problem i dag. Jeg har ikke for nyligt forhørt mig direkte hos de teknikere, jeg kender på søgemaskinerne om det, men min oplevelse er, at de ikke gemmer DNS-informationer i nær så lang tid i dag.
Hvis du vil være på den helt sikre side, skal du gøre ligesom vi ofte gjorde dengang: Du skal lade den gamle opsætning af dit website på den gamle webserver og IP ligge i 30 dage efter flytningen. Skulle nogle forespørgsler ryge den vej, så kan der stadig svares på dem.
Dette er dog det ikke noget, jeg selv ville ligge søvnløs over i dag.